Likumprojekts

**Grozījumi Sociālo pakalpojumu un sociālās palīdzības likumā**

Izdarīt Sociālo pakalpojumu un sociālās palīdzības likumā (Latvijas Republikas Saeimas un Ministru Kabineta Ziņotājs, 2002, 23. nr.; 2003, 2. nr.; 2004, 14., 18. nr.; 2005, 2. nr.; 2006, 13. nr.; 2007, 12., 15. nr.; 2008, 3., 21. nr.; 2009, 3., 12. nr.; Latvijas Vēstnesis, 2009, 182. nr.; 2010, 19., 170. nr.; 2011, 117., 202. nr.; 2012, 201. nr.; 2013, 234. nr.; 2014, 257. nr.; 2015, 235. nr.; 2016, 230. nr.; 2017, 21. nr.; 2019, 248.A, 259.A nr.; 2020, 57.B, 75.B. 88.B) šādus grozījumus:

1. Papildināt 9. panta pirmo daļu ar vārdiem “kā arī pārbaudīt to atbilstību normatīvajos aktos noteiktajām prasībām, lai gūtu pārliecību, ka attiecīgās pašvaldības iedzīvotāji saņem kvalitatīvus pakalpojumus un palīdzību”

2. Papildināt 17. pantu ar sesto daļu šādā redakcijā:

“(6) Sociālo pakalpojumu sniedzējam katastrofas un ārkārtējās situācijas gadījumā ir pienākums ievērot attiecīgās pašvaldības un valsts institūciju prasības, norādījumus, vadlīnijas un veikt pasākumus apdraudējuma un klientu drošības risku mazināšanai.”

3. Papildināt 27.1 panta pirmo daļu ar otro teikumu šādā redakcijā:

“Citus personai nepieciešamos sociālos pakalpojumus un sociālo palīdzību nodrošina pašvaldība, kura pieņēmusi lēmumu par grupu mājas (dzīvokļa) pakalpojuma piešķiršanu.”

4. Papildināt 28. panta trešo daļu ar vārdiem “kā arī nepieciešamos sociālos pakalpojumus un sociālo palīdzību”.

5. Aizstāt 29. panta otrās daļas 1. un 2. punktā vārdus “kompensēšanai invalīdiem, kuriem ir apgrūtināta pārvietošanās, saņēmēja” ar vārdiem “kompensēšanai personām ar invaliditāti, kurām ir apgrūtināta pārvietošanās, pabalsta personai ar invaliditāti, kurai nepieciešama kopšana, saņēmēja”.

6.  Papildināt 31. panta pirmo daļu ar otro teikumu šādā redakcijā:

“ Lēmumu par nepieciešamību noteiktā laika periodā ierobežot personas tiesības brīvi pārvietoties institūcijas vadītājs var pieņemt arī katastrofas, ārkārtējās situācijas, vai epidemioloģiskās drošības apdraudējuma gadījumā pašas personas un pārējo klientu apdraudējuma un drošības risku mazināšanai.”

7. Papildināt pārejas noteikumus ar 45. punktu šādā redakcijā:

“45. Grozījumi šā likuma 29. panta otrās daļas 1. un 2. punktā par normu papildināšanu ar pabalstu personai ar invaliditāti, kurai nepieciešama kopšana, stājas spēkā 2021. gada 1. jūlijā.”

Likums stājas spēkā 2021. gada 1. jūlijā.

Ministru prezidents A.K.Kariņš

Labklājības ministre R.Petraviča